Hans Hellmut Kirst

**Hans Hellmut Kirst** (født 5. desember 1914 i Osterode i Øst-Preussen, død 23. februar 1989 i Bremen) var en tysk forfatter. En rekke av bøkene hans var bestselgere og ble oversatt til mange språk. Han deltok i andre verdenskrig hvor han i starten kjempet på Østfronten og deretter underviste på en offiserskole.

## Liv og virke
### Bakgrunn
Kirst var sønn av en politimann og flyttet i barndommen mellom forskjellige steder i Øst-Preussen. Etter å ha gått på Kaiser-Wilhelm-Gymnasium i fødebyen arbeidet han som regnskapsfører på et gods. 

I 1933 vervet han seg i pakt med sin fars ønske i Reichswehr som yrkessoldat, og ble sersjant i 1937. Han ble stasjonert ved det tyske flyvåpenets (Luftwaffe) luftvernavdeling i Königsberg. Kirst var medlem av nazistpartiet og forklarte senere at han hadde «forvekslet nasjonalsosialismen med Tyskland». Før krigsutbrudd var han blitt forfremmet til *Wachtmeister* og *Hauptwachtmeister* - underoffisersgrader i Luftwaffe.

### Annen verdenskrig
Han deltok i angrepet på Polen og felttogene i Frankrike og Sovjetunionen. I 1943 ble han utnevnt til fenrik og i 1944 til løytnant.

I perioden 1943–45 var han lærer ved en offiserskole i Bayern. Han underviste i militærhistorie og var nasjonalsosialistisk føringsoffiser. Franz Josef Strauss, som seinere ble ministerpresident i Bayern, var også lærer ved denne skolen.

### Etterkrigstiden
Etter kapitulasjonen fortalte Strauss amerikanerne at Kirst var nazist, noe som førte til at Kirst ble internert av amerikanerne i Garmisch i ni måneder før han ble erklært uskyldig - «politisk ubelastet». Under interneringen oppstod hans første litterære nedtegnelser. Men Strauss, som hadde politisk makt, fikk ilagt et to års publikasjonsforbud over ham. Disse hendelsene førte til årelangt fiendskap mellom Kirst og Strauss, spesielt i 1950-årene da Strauss var forsvarsminister i forbundsregjeringen og Kirst en overbevist motstander av vesttysk opprusting.

Kirst sa senere at han rett etter krigen for en tid ikke kunne tro på skildringene av de nazistiske uhyrligheter. «Man skjønte egentlig ikke hvilken klubb av mordere man var medlem av», mintes han senere.

I 1947 flyttet Kirst til München og startet på sin forfatterkarriere. Han skrev nesten 60 bøker. Mange av dem fikk en meget stor leserskare. I 1950 publiserte han sin første roman, *Wir nannten ihn Galgenstrick*. I 1954 fikk han internasjonal suksess med romantrilogien *08/15, den Erlebnissen des Gefreiten/Wachtmeisters/Leutnants Asch*, som skulle bli filmatisert med Joachim Fuchsberger i hovedrollen. I 1960 og 1962 kunne han innhøste særlig stor internasjonal berømmelse med romanene *[[Fabrik der Offiziere]]* og *[[Die Nacht der Generale]]*, som også ble filmatisert.

Mot slutten av livet bodde han i Werdum i Ostfriesland.

## Norske oversettelser
* 1951 *Løytnanten er forrykt* (*Wir nannten ihn Galgenstrick*)
* 1955 *0.8.15* (*08/15 Die abenteuerliche Revolte des Gefr. Asch*)
* 1957 *Med disse mine hender* (*Mit diesen meinen Händen*)
* 1957 «Tolk og kurér» i *Mot til fred : om europeisk samtid og framtid : festskrift til Max Tau på 60-årsdagen 19. januar 1957* 
* 1958 *Ingen får gå fri* (*Keiner kommt davon*)
* 1961 *Offiserfabrikken* (*Fabrik der Offiziere*)
* 1963 *Generalenes natt* (*Die Nacht der Generale*) 
* 1965 *0.8.15 i dag* (*08/15 heute*)
* 1968 *Soldatenes oppstand* (*Aufstand der Soldaten*)
* 1971 *Menig Faust* (*Faustrecht*)
* 1972 *Dømt til suksess* (*Verdammt zum Erfolg*)
* 1973 *I sannhetens navn* (*Verurteilt zur Wahrheit*) 
* 1974 *Forfulgt av skjebnen* (*Verfolgt vom Schicksal*)
* 1977 *Den svarte elite* (*Die Nächte der langen Messer*) 

## Referanser


## Eksterne lenker
*